ขึ้นราคารับจำนำทองแบงก์รับตึ๊งดอกต่ำ
ไทยเครดิตปรับราคาสินเชื่อทองเป็น 2.3 หมื่นบาท หลังราคาทองโลกขยับต่อเนื่อง
8 ก.ย. 2554

ไทยเครดิตปรับราคาสินเชื่อทองเป็น 2.3 หมื่นบาท หลังราคาทองโลกขยับต่อเนื่อง
นายมงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ ธนาคารไทยเครดิต เพื่อรายย่อย กล่าวว่า ธนาคารจะปรับราคารับซื้อทองคำแท่งที่นำมาเป็นหลักทรัพย์ค้ำประกันขอสินเชื่อจากบาทละ 21,500 บาท เป็น 2.3 หมื่นบาท เนื่องจากราคาทองคำปรับตัวสูงขึ้นต่อเนื่อง จึงปรับราคาขึ้นใหม่ให้กับลูกค้า เริ่มวันที่ 9 ก.ย.นี้เป็นต้นไป
นายมงคล กล่าวชี้แจงว่า หากคำนวณดอกเบี้ยลูกค้าที่นำทองคำมาขอสินเชื่อจะอยู่ที่เดือนละ 159 บาทต่อน้ำหนักทองคำ 1 บาท
ทั้งนี้ ถ้านำทองคำมาขอสินเชื่อจนถึงเดือน ม.ค. 2555 ธนาคารจะคิดดอกเบี้ยต่ำพิเศษ แบ่งเป็นวงเงินขอสินเชื่อไม่เกิน 2 ล้านบาท คิดดอกเบี้ยเดือนละ 0.69% หรือปีละ 8.28% และวงเงินสินเชื่อ 2-10 ล้านบาท คิดดอกเบี้ยปีละ 7.2-7.8%
นายมงคล กล่าวว่า ลูกค้าที่มาขอสินเชื่อทองคำมีประมาณ 8,800 ราย ส่วนใหญ่มักจะขอสินเชื่อระยะสั้น 2-3 เดือน เพื่อนำไปเป็นเงินทุนหมุนเวียน ซึ่งแต่ละรายใช้สินเชื่อเฉลี่ยต่อราย 1 แสนบาท โดยในช่วง 7 เดือนแรกธนาคารปล่อยสินเชื่อทองไปแล้ว 1,000 ล้านบาท เกินเป้าหมายที่วางไว้ทั้งปีที่คาดว่าจะปล่อยสินเชื่อให้ได้ 800 ล้านบาท